b'\n_START_ARTICLE_\nDrammensvassdraget\n_START_PARAGRAPH_\nDrammensvassdraget er det tredje st\xc3\xb8rste vassdraget i Norge, med et totalt nedb\xc3\xb8rsfelt p\xc3\xa5 17\xc2\xa0114\xc2\xa0km\xc2\xb2. Det best\xc3\xa5r av flere delvassdrag, der Hallingdalsvassdraget (5\xc2\xa0252 km\xc2\xb2), Begnavassdraget (4\xc2\xa0851 km\xc2\xb2) og Randsfjordvassdraget (3\xc2\xa0765 km\xc2\xb2) utgj\xc3\xb8r de mest betydningsfulle.\n_START_SECTION_\nNedb\xc3\xb8rfeltet\n_START_PARAGRAPH_\nNedb\xc3\xb8rfeltet inkluderer arealer i Oppland, Buskerud og Vestfold fylker. Det avgrenses i nord mot Valdresflya og Jotunheimen, i nordvest av Filefjell og Tyin, i vest mot Hardangervidda/Hardangerj\xc3\xb8kulen og Numedalsl\xc3\xa5gens nedb\xc3\xb8rfelt, i \xc3\xb8st mot Gausdal, Nordmarka, B\xc3\xa6rumsmarka og Mj\xc3\xb8sas nedb\xc3\xb8rfelt_NEWLINE_Den sentrale elva i vassdraget er Drammenselva, som dannes ved utl\xc3\xb8pet av Tyrifjorden (ved Vikersund i Modum kommune) og renner ut i Drammensfjorden ved Drammen. Vassdraget inkluderer ogs\xc3\xa5 flere store innsj\xc3\xb8er i tillegg til Tyrifjorden, som Randsfjorden, Eikeren, Kr\xc3\xb8deren og Sperillen, samt en rekke st\xc3\xb8rre og mindre elver, bekker, innsj\xc3\xb8er og sm\xc3\xa5vann._NEWLINE_Gjennomsnittlig vannf\xc3\xb8ring (s\xc3\xa5kalt middelvannf\xc3\xb8ring) ved utl\xc3\xb8pet til Drammensfjorden er cirka 314\xc2\xa0m\xc2\xb3/s. Middelflom ved utl\xc3\xb8pet er if\xc3\xb8lge NVE beregnet til cirka 1\xc2\xa0070\xc2\xa0m\xc2\xb3/s, mens en 10-\xc3\xa5rsflom og en 50-\xc3\xa5rsflom en beregnet til henholdsvis 1\xc2\xa0640 og 2\xc2\xa0220\xc2\xa0m\xc2\xb3/s. Den st\xc3\xb8rste flommen som er registrert i elva i senere tid opptr\xc3\xa5dte i juni 1927. Den hadde en d\xc3\xb8gnmiddelvannf\xc3\xb8ring p\xc3\xa5 2\xc2\xa0324\xc2\xa0m\xc2\xb3/s (m\xc3\xa5lt 30. juni 1927 ved D\xc3\xb8vikfoss) og har siden blitt karakterisert som en 100-\xc3\xa5rsflom.\n_START_SECTION_\nFauna\n_START_PARAGRAPH_\nDrammensvassdraget regnes som et meget viktig vassdrag for overvintrende vannfugl. En telling i januar 2008 ga et anslag p\xc3\xa5 cirka 3\xc2\xa0646 fugler, fordelt p\xc3\xa5 femten arter. Forskeren og ornitologen Viggo Ree hevder at spesielt Tyrifjordomr\xc3\xa5det er viktig for overvintrende storskarv og sangsvaner i norsk sammenheng._NEWLINE_Strekningen fra Hokksund og til utl\xc3\xb8pet har v\xc3\xa6rt kjent siden 1100-tallet for godt laksefiske. P\xc3\xa5 den samme streknngen fiskes det ogs\xc3\xa5 sj\xc3\xb8\xc3\xb8rret. I de store innsj\xc3\xb8ene og elvene rundt finnes ogs\xc3\xa5 lokale stammer av fjord\xc3\xb8rret. Norgesrekord p\xc3\xa5 flue er en tyrifjord\xc3\xb8rret p\xc3\xa5 10,6\xc2\xa0kg, tatt i Randselva av Bj\xc3\xb8rn Smith i 2006.I fjordene finnes ogs\xc3\xa5 r\xc3\xb8ye med anseelig st\xc3\xb8rrelse, men store r\xc3\xb8yer kan ha store Hg-konsentrasjoner. I tillegg finnes abbor, gjedde og sik i store deler av vassdraget. Spesielt gjedda kan anta store dimensjoner, trolig mer enn 20 kg. Norges tyngste gjedde veide 19,6\xc2\xa0kg, og ble fanget i garn i Synneren (en kroksj\xc3\xb8 i Storelva) i Ringerike.\n_START_SECTION_\nHistorie\n_START_PARAGRAPH_\nDrammensvassdraget var gjennom lange tider et av de viktigste fl\xc3\xb8tningsvassdragene i landet. Langs elvene i vassdraget har det ogs\xc3\xa5 blitt etablert en lang rekke med treforedlingsbedrifter, men de fleste er n\xc3\xa5 nedlagt. P\xc3\xa5 1800-tallet ble det ogs\xc3\xa5 lagt planer for \xc3\xa5 kanalisere vassdraget opp til Randsfjorden, men disse planene ble skrinlagt da det ble klart at Randsfjordbanen skulle bygges._NEWLINE_Elva er i dag farbar for lektere og slepeb\xc3\xa5ter fra Drammensfjorden og opp til Hokksund.'